মান্না দে: ২৪ অক্টোবর ভোররাতে বেঙ্গালুরুর হাসপাতালে মৃত্যু হয় উপমহাদেশের বিখ্যাত সঙ্গীতশিল্পী মান্না দে। মৃত্যুকালে এই গুনী শিল্পীর বয়স হয়েছিল ৯৪ বছর। বুকে সংক্রমন ও কিডনির সমস্যার জন্য এ বছরেরই জুন মাসে তাঁকে হাসপাতালে ভর্তি করা হয়েছিল। এরপর থেকে হাসপাতালেই ছিলেন তিনি। সাত দশকের সঙ্গীতজীবনে মান্না দে বাংলা ছাড়াও বিভিন্ন ভারতীয় ভাষায় প্রায় সাড়ে তিন হাজার গান গেয়েছেন। এর মধ্যে যেমন রয়েছে অসংখ্য সিনেমার গান, তেমনই রয়েছে ধ্রুপদী সঙ্গীত, আধুনিক গান, রবীন্দ্রসঙ্গীত আর নজরুলগীতি। বাবা পূর্ণচন্দ্র দে আর মা মহামায়া দের সন্তান মান্না দের জন্ম ১৯১৯ সালের পয়লা মে। তাঁর আসল নাম প্রবোধ চন্দ্র দে। পড়াশোনা কলকাতার স্কটিশ চার্চ কলেজ আর বিদ্যাসাগর কলেজে।